Genadedood-wet in Nieu-Seeland aanvaar | Maroela Media
David Seymour (regs agter) omhels ander parlementslede nadat die wetsontwerp aanvaar is. Foto: (AP Photo/Nick Perry)
'n Wetsontwerp om genadedood te wettig is deur die Nieu-Seelandse parlement aanvaar.
Die finale besluit hieroor sal egter by die land se kiesers lê wanneer daar volgende jaar 'n referendum gehou sal word vir die wetsontwerp om van krag te word.
Die wetsontwerp is met 69 teenoor 51 stemme aanvaar. Die wetsontwerp maak slegs voorsiening vir mense wat terminaal siek is en waarskynlik binne ses maande gaan sterf. 'n Persoon wat genadedood kies, moet onomkeerbare liggaamlike agteruitgang hê en ondraaglike lyding ervaar wat nie op enige ander manier verlig kan word as wat vir hulle aanvaarbaar is nie.
Die wetsontwerp strek egter verder as maatreëls in baie ander jurisdiksies reg oor die wêreld deur 'n pasiënt toe te laat om nie net 'n dodelike dosis voorgeskrewe medisyne in te neem nie, maar maak ook daarvoor voorsiening dat 'n dokter of verpleegster die dodelike dosis kan toedien.
Die wetsontwerp het 'n rekordaantal van 39 000 openbare voorleggings tot gevolg gehad met die meeste wat die maatreël teengestaan het.
Politici van hoofstroompartye het in die verlede onsuksesvol probeer om wette oor genadedood aanvaar te kry, maar hierdie keer is die wetsontwerp geborg deur David Seymour, die enigste verteenwoordiger in die parlement van die liberale ACT-party.
"Dit maak my trots op ons land dat ons hierdie debat kan voer, en dat ons eintlik vooruitgang kan kry en dat ons 'n samelewing kan word wat vryer is en meer deernis het," het Seymour gesê. "Ek dink dit is fantasties."
Maggie Barry, een van die parlementslede wat die wetsontwerp teengestaan het, het gesê dit kom daarop neer dat staatsgesanksioneerde moord, iets wat die land meer as 50 jaar gelede laat vaar het toe die doodstraf afgeskaf is, teruggebring word. Sy het gesê Seymour en die ander ondersteuners van die wetsontwerp kon nie bewys dat daar nie onbedoelde gevolge sou wees nie.
Seymour het gesê die aanvaarding van die wetsontwerp is die begin van die veldtog om die referendum te laat slaag.
"As 'n mens na die meningspeilings onder die publiek kyk, is daar oorweldigende steun, en dit behoort maklik te slaag," het hy gesê.
Die referendum sal in dieselfde tyd plaasvind as nog 'n referendum om dagga vir ontspanningsdoeleindes te wettig asook in die tyd van die land se algemene verkiesing. 'n Finale datum vir die referendum is nog nie vasgestel nie, hoewel dit nie later as volgende jaar November kan plaasvind nie.
Van die lande wat genadedood gewettig het, sluit in België, Kanada, Colombië, Luxemburg, Nederland en Switserland. Agt Amerikaanse deelstate en Washington het ook ondersteunende selfdood gewettig.
Wat gaan gedoen word om Dokters te beskerm wat weier om dit toe te pas?
Die ernstige onderwerp sal verskillende menings ontlok. Vir die persoon wat in lyding verkeer sal dit n oplossing wees wat nie deur ander se opinies weggeneem mag word nie.
n Familie mag besluit om jou kunsmatig aan die lewe te hou, dmv hulpmiddels/masjiene. (is dit reg volgens God? Dink daar kan ook daaroor debat gevoer word. Onthou ons vat God se wil uit sy hande want eintlik moes jy sterf.) Maar as eknie meer kan nie, mag ek nie besluit om my eie lewe te beeindig nie. Onthou dan vat ons ook God se wil uit sy hande) Nou wonder ek hoekom die mens oor die een mag besluit maar nie oor die ander een nie. Sonde is sonde en om self jou wil af te dwing is seker… Lees meer »
Kan jy glo, iemand wat met 'n sinvolle wet vorendag kom. Definitief 'n stap in die regte rigting. 'n Bietjie genade vir die ou mens!
so, iemand wat afhanklik is van lewensgewende masjiene om aan die lewe gehou te word, kan mos net vra dat die masjiene net afgesit moet word, al is hulle nog nie breindood verklaar nie. Op eind dan dalk net met medisyne die pyne verlig tot die liggaam "tot rus" kom. Of andersins, medisyne wat mens aan die lewe hou, nie te gebruik nie, maar geforseer word om dit te gebruik, te eet, binneaarse voeding te kry ens.